Райнер Мария Рилке
XXI.Пролет е пак. И светът е разгърден…

Превод от немски: Петър Велчев, 1979

chitanka.info

Пролет е пак. И светът е разгърден,

стихове учещ, прилежен хлапак.

Стих подир стих… За труда си усърден

той ще получи наградата пак.

Строг бе учителят. С бяло в брадата.

Плахо попитахме ние: нима

пак са зелени, лазурни полята?

В миг ни отвърна самата земя!

Смей се, земя! Ти си цялата вече

волна, щастлива. Под свода просторен

като хлапак тича всеки от нас.

Всичко, което учителят рече

и начерта върху ствол, върху корен —

всичко запява, запява със глас!

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.